“ทวิช” พร้อมตั้งกรรมการสอบอดีตผู้บริหาร หวังกู้ชื่อ IFEC
“ทวิช เตชะนาวากุล” ผู้ถือหุ้นใหญ่ IFEC พร้อมร่วมทำงาน “หมอวิชัย” กอบกู้วิกฤติ วอนเร่งไปดำเนินการจดทะเบียนบอร์ดชุดใหม่ ก่อนเลยเส้นตาย 14 วัน ยืนยันพร้อมตั้งกรรมการสอบอดีตผู้บริหารยกชุด เพื่อความโปร่งใส
27 ก.พ. 2560

“ทวิช เตชะนาวากุล” ผู้ถือหุ้นใหญ่ IFEC ยืนยันพร้อมตั้งกรรมการสอบอดีตผู้บริหารยกชุด เพื่อความโปร่งใส ยินดีร่วมทำงาน “หมอวิชัย” กอบกู้วิกฤติ วอนเร่งไปดำเนินการจดทะเบียนบอร์ดชุดใหม่ ก่อนเลยเส้นตาย 14 วัน
นายทวิช เตชะนาวากุล เจ้าของนิคมอุตสาหกรรมไฮเทคในฐานะผู้ถือหุ้นใหญ่ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า ขณะนี้อยู่ในระหว่างเตรียมตั้งกรรมการสอบการดำเนินงานของอดีตผู้บริหาร IFEC ทั้งหมด เพื่อให้เกิดความโปร่งใส และเป็นธรรม เพื่อทำให้นักลงทุนคลายความสงสัย เรียกความเชื่อมั่นกลับคืนมา สะท้อนให้เห็นถึงความมีธรรมาภิบาลในการบริหารจัดการที่ดีของบริษัทจดทะเบียน
นอกจากนี้ยืนยันว่าตนมีความพร้อมที่จะร่วมทำงานกับนายแพทย์วิชัยทันที แต่ขณะนี้บริษัทจะเร่งดำเนินการจดทะเบียนรับรองกรรมการใหม่กับกรมพัฒนาธุรกิจธุรกิจการค้าให้เรียบร้อยก่อน ซึ่งตามกฎหมายแล้วต้องดำเนินการภายใน 14 วันหรือภายในวันที่ 28 กุมภาพันธ์ 2560 หลังจากได้รับการโหวตแต่งตั้งจากที่ประชุมผู้ถือหุ้น ซึ่ง IFEC ได้มีการประชุมวิสามัญผู้ถือหุ้นครั้งล่าสุดเมื่อวันที่ 14 กุมภาพันธ์ 2560
ทั้งนี้ยังเชื่อว่านายแพทย์วิชัย มีเจตนาที่ชัดเจนในการร่วมพลิกฟื้นธุรกิจ IFEC ร่วมกับตน และคาดหวังการดำเนินการจดทะเบียนรับรองกรรมการใหม่กับกรมพัฒนาธุรกิจธุรกิจการค้า แล้วเสร็จตามขั้นตอนตามกฎหมายโดยเร็ว เพราะหากยิ่งมีการยื้อเวลาออกไป ย่อมไม่ส่งผลดีกับการดำเนินธุรกิจของ IFEC มากนัก สะท้อนได้จากในช่วงที่ผ่านมานายแพทย์วิชัย ออกมาระบุว่าปัญหาต่างๆที่เกิดขึ้น
โดยเฉพาะการผิดนัดชำระหนี้ เนื่องจากอดีตผู้บริหารที่ลาออกไม่มาเซ็นกู้ร่วม การบริหารงานสะดุด เพราะบอร์ดลาออก ซึ่งมาถึงจุดนี้แล้ว เมื่อผู้ถือหุ้นได้เลือกบอร์ดขึ้นมาใหม่ จึงไม่มีเหตุผลอะไรที่นายแพทย์วิชัย ต้องยื้อในการแต่งตั้งบอร์ดใหม่ ที่ตั้งใจเข้ามาแก้ปัญหาที่เกิดขึ้นใน IFEC ทั้งนี้ หากมีการจดทะเบียนรับรองบอร์ดชุดใหม่ได้เมื่อใด และมีเอกสารยื่นยันอย่างเป็นทางการมาจากนายแพทย์วิชัย ตนและทีมงานพร้อมทำงานร่วมกับนายแพทย์วิชัยได้ทันที 
อนึ่ง ที่ประชุมวิสามัญผู้ถือหุ้นของ IFEC เมื่อ 14 ก.พ.ที่ผ่านมามีมติตั้งกรรมการใหม่ที่ได้รับเลือกจากการประชุมครั้งนี้จำนวน 7 ราย โดยตัวแทนฝ่ายนายทวิช มี 5 ราย ได้แก่ นายทวิช, พล.ต.อ.สุนทร ซ้ายขวัญ, นายสมชาย สกุลสุรรัตน์, รศ.ประนอม โฆวินวิพัฒน์ และ นายปริญญา วิญญรัตน์ ส่วนฝ่ายของนายวิชัย มี 2 ราย ได้แก่ นายฉัตรณรงค์ ฉัตรภูติ และ พล.ต.บุญเลิศ แจ้งนพรัตน์